Polttopullo, tupakantumppi tai asukkaiden huolimaton tulenkäyttö. Erilaiset tulipalot ovat kuluneen syksyn aikana olleet ikävä vieras monessa vastaanottokeskusessa ympäri Suomea. Kokosimme yhteen vastaanottokeskuksissa tapahtuneet tulipalot tai tuhopolton yritykset, joista Yle on uutisoinut.

*Kouvola *Noin 50-vuotias paikkakuntalainen mies heitti polttopullon Keltakankaan hätämajoitustilojen ovelle 25. syyskuuta. Paikalla olleet vartijat sammuttivat polttopullon ja rakennus välttyi vaurioilta. Mies otettiin kiinni ja tuomittiin vuoden mittaiseen ehdottomaan vankeusrangaistukseen tuhotyön yrityksestä >> Lue lisää

Lammi Vastaanottokeskuksena toimivaa kerrostaloa yritettiin sytyttää ulkoapäin tuleen 7. lokakuuta. Poliisin mukaan kyseessä oli polttopullo ja tapausta tutkitaan törkeän tuhotyön yrityksenä. Kukaan ei loukkaantunut. >> Lue lisää

*Siilinjärvi *Turvapaikanhakijoiden hätämajoituksena toimivan Tarinan sairaalan ulko-oveen heitettiin savukranaatteja Siilinjärvellä 19. lokakuuta. Kranaatit aiheuttivat runsaasti savua keskuksen piha-alueelle. Tapahtuman jälkeen poliisi otti kiinni läheisestä metsästä tekoon epäiltyinä kolme 17–18-vuotiasta nuorta siilinjärveläismiestä. Poliisi tutkii tekoa ilkivaltana. >> Lue lisää

*Ylivieska *Alaikäisiä turvapaikanhakijoita majoittava Raudaskylän kristillinen opisto joutui polttopulloiskun kohteeksi 31. lokakuuta. Opiston seinään oli heitetty polttoainetta sisältäviä pulloja, joissa oli palava sytytyslanka. Polttoaine ei kuitenkaan syttynyt tuleen. >> Lue lisää

Imatra Vastaanottokeskukseen iskettiin yöllä savupommilla. Savupommi havaittiin hieman puolen yön jälkeen, kun automaattinen savuhälytys käynnistyi. Koko vastaanottokeskus tyhjennettiin savun vuoksi. >> Lue lisää

Oulu 22. marraskuuta viisi parikymppistä miestä yritti heittää kotitekoisen polttopullon Oulun Heikinharjun vastaanottokeskuksen seinään. Polttopullo ei kuitenkaan syttynyt, eikä teosta aiheutunut vaaraa ihmisille tai omaisuudelle. Miehet pidätettiin törkeän tuhotyön yrityksestä. >> Lue lisää

Kankaanpää Tulipalo tuhosi Niinisalon varuskunta-alueella sijainneen puukerrostalon joulukuun ensimmäisenä päivänä. Taloon oli tarkoitus majoittaa turvapaikanhakijoita joulukuun aikana. Palo vahvistui tuhopoltoksi poliisin teknisessä tutkinnassa. >> Lue lisää

*Rauma *Varustajavaheella sijaitsevassa pienkerrostalossa syttyi 4. joulukuuta tulipalo. Rakennukseen oli tarkoitus majoittaa turvapaikanhakijoita ensi vuoden alussa. Palo sai alkunsa rakennuksen rappukäytävästä, mutta se saatiin sammutettua melko nopeasti. Talossa oli syttymishetkellä asukkaita, mutta henkilövahingoilta vältyttiin. >> Lue lisää

*Kangasala *Kaivannon vastaanottokeskuksen pääoven katoksessa ollut vaatekasa syttyi palamaan 8. joulukuuta. Ohikulkija huomasi palon ja tapauksesta ei aiheutunut henkilövahinkoja. Poliisin tutkimuksissa paljastui, että tulipalo oli saanut alkunsa maahan heitetystä tupakantumpista. Tapahtumaan ei epäillä liittyneen rikosta. >>Lue lisää

*Tampere *Rautaharkon vastaanottokeskuksesta jouduttiin evakuoimaan 80 henkeä ulkotiloihin tulipalon vuoksi 10. joulukuuta. Tulipalo oli saanut alkunsa rakennuksen porraskäytävästä ja se saatiin sammutettua asukkaiden toimesta. Tapauksen tutkinta on kesken, mutta poliisin mukaan kyseessä saattaa olla varomaton tulen käsittely. >> Lue lisää